อีสานก่อหวอด บิ๊กป้อม พบแผนป่วน
323อจ.ยื่น ยุติคุกคาม รัฐสภาอียู เชิญปูถก,กรธ.เคาะโต๊ะ ให้ ส.ว. มาจากเลือกตั้งทางอ้อม โต้แหลกประเคนอำนาจให้ ป.ป.ช. จัดหน่วยพยาบาลเฝ้าแจหวั่น กรธ.ฟุบ ชุดปฏิรูป สปท.โดดหนุนนายกฯคนนอก แต่ตั้งแง่ 30 วันเลือกไม่ได้ยุบสภา ประวิตร ย้ำทหารมีสิทธิพูดการเมือง ปูดการข่าวพบพื้นที่อีสานก่อหวอดวางแผนปั่นป่วน ด้าน 323 คณาจารย์ยื่น จม.ถึงนายกฯ จี้หยุดคุกคามแทรกแซงทางวิชาการ ทูตสหรัฐฯพบ บิ๊กป้อม ขออาเซียนร่วมกดดันจีน รัฐสภายุโรปกดดันอีกเชิญ ปู ถกการเมือง ให้เลือกเวทีเบลเยียม หรือฝรั่งเศส บิ๊กต๊อก ขวางต้องรอ คสช.ไฟเขียวก่อน บิ๊กตู่ ลั่นไม่ยอมให้การเมืองเป็นอุปสรรคอีก ป๋าเปรม ชวนคนไทยแทนคุณแผ่นดิน เชื่อมั่นคนดีมีมากเบียดคนไม่ดีตกเวที,หลังฝ่ายการเมืองดาหน้าออกมาวิพากษ์วิจารณ์ประเด็นร้อนทางการเมืองต่อเนื่อง ล่าสุด พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม เผยว่า รายงานการข่าวกองทัพพบการเคลื่อนไหวมวลชนในพื้นที่ภาคอีสาน ที่ทำเป็นขบวนการเตรียมแผนก่อความวุ่นวาย,เมื่อเวลา 13.30 น. วันที่ 23 พ.ย. ที่รัฐสภา มีการประชุมคณะกรรมการยกร่างรัฐธรรมนูญ (กรธ.) มีนายมีชัย ฤชุพันธุ์ ประธาน กรธ. เป็นประธานการประชุม โดยยังคงพิจารณาประเด็นที่มาของ ส.ว. และหมวดศาลรัฐธรรมนูญ จากนั้นนายนรชิต สิงหเสนี โฆษก กรธ. แถลงว่า ที่ประชุมแต่งตั้งคณะอนุกรรมการพิจารณาแนวทางการปฏิรูปการศึกษา และการบังคับใช้กฎหมาย เพื่อบัญญัติลงในรัฐธรรมนูญ ส่วนประเด็นที่มา ส.ว. มีแนวโน้มชัดเจนว่าต้องการให้วุฒิสภาเป็นอิสระจากการเมือง ซึ่ง กรธ.ศึกษาแนวทางในอดีต พบว่า การเลือกตั้ง ส.ว.ทางตรงจากประชาชน จะถูกอิทธิพลจากนักการเมือง ส่วนการสรรหาก็ขาดความเชื่อมโยงจากประชาชน และการนำทั้งสองแบบมาผสมกันก็ไม่ได้ทำให้ปัญหาที่มีหมดไป,โฆษก กรธ.กล่าวว่า กรธ.จึงมีแนวคิดว่าจะใช้การเลือกตั้งทางอ้อม โดยให้กลุ่มอาชีพ กลุ่มวิชาชีพ คัดเลือกตัวแทนของตัวเองมาเป็น ส.ว. อาจเลือกเป็นตัวแทนตั้งแต่ระดับจังหวัด ระดับภูมิภาค กระทั่งได้ตัวแทนกลุ่มระดับประเทศ ส่วนคนที่ไม่มีอาชีพอาจบัญญัติให้สังกัดในกลุ่มอื่นๆ โดย กรธ.เห็นว่า ส.ว.ควรมีจำนวน 200 คนเหมาะสมที่สุด รายละเอียดตรงนี้ยังไม่ได้ข้อสรุป แต่ชัดเจนแล้วว่า ส.ว.จะไม่มีอำนาจถอดถอน,นายนรชิตกล่าวต่อว่า ส่วนที่มีการวิจารณ์เรื่องโอนอำนาจการถอดถอนไปให้องค์กรอิสระ เป็นความเข้าใจที่คลาดเคลื่อน ข้อเท็จจริงกำหนดให้ศาลรัฐธรรมนูญเพียงหน่วยงานเดียว ที่จะพิจารณาให้นักการเมืองพ้นตำแหน่งเนื่องจากขาดคุณสมบัติ ส่วนช่องทางการยื่นเรื่อง หรือให้องค์กรใดไต่สวนว่าจะเข้าข่ายพ้นจากตำแหน่งหรือไม่ ยังไม่พิจารณา คณะกรรมการป้องกันและปราบปรามการทุจริต แห่งชาติ (ป.ป.ช.) จะไม่มีอำนาจถอดถอน มีหน้าที่พิจารณาไต่สวนชี้มูลความผิดนักการเมืองและ ข้าราชการในคดีทุจริต และส่งฟ้องศาลฎีกาแผนกคดีอาญาของผู้ดำรงตำแหน่งทางการเมืองเท่านั้น จึงไม่ได้โยกอำนาจการถอดถอนไปให้องค์กรอิสระแต่อย่างใด,ที่โรงแรมริมกกรีสอร์ต อ.เมืองเชียงราย นายสุพจน์ ไข่มุกด์ รองประธาน กรธ. นำคณะ กรธ.เปิดเวทีรับฟังความคิดเห็นต่อร่างรัฐธรรมนูญครั้งแรก โดยมีผู้แทนหน่วยงานภาครัฐ เอกชน สถาบันการศึกษา และประชาชนใน 17 จังหวัดภาคเหนือ ร่วมแสดงความคิดเห็นกว่า 150 คน โดยนายสุพจน์กล่าวว่า ร่างรัฐธรรมนูญต้องเป็นที่ยอมรับของสากล และสอดคล้องกับสภาพปัญหา ประเพณี วัฒนธรรม และวิถีชีวิตของคนไทย มีประสิทธิภาพในการปฏิรูปและสร้างความปรองดอง ป้องกันไม่ให้การเมืองใช้อำนาจแสวงหาประโยชน์เพื่อตนเองและพวกพ้อง มีแนวทางขจัดการทุจริตได้อย่างมีประสิทธิภาพ จากนั้นได้แบ่งเวทีรับฟังเป็น 3 กลุ่มย่อย คือ กลุ่มสิทธิ เสรีภาพ และหน้าที่ของประชาชน กลุ่มหน้าที่ของรัฐ และกลุ่มแนวทางปฏิรูปประเทศ เพื่อรวบรวมข้อคิดเห็นและข้อเสนอแนะ นำไปประกอบการพิจารณาร่างรัฐธรรมนูญให้ตรงความต้องการของประชาชนมากที่สุด,ผู้สื่อข่าวรายงานว่า ที่บริเวณห้องงบประมาณ ชั้น 3 อาคารรัฐสภา 3 ซึ่งเป็นห้องประชุมของ กรธ. สำนักบริการทางการแพทย์ประจำรัฐสภาได้จัด เจ้าหน้าที่พยาบาลคอยให้คำปรึกษาเรื่องสุขภาพและตรวจคัดกรองโรคเบื้องต้นแก่ กรธ.อย่างใกล้ชิด ตามนโยบายป้องกันความเสี่ยงหากเกิดเหตุการณ์ฉุกเฉิน เนื่องจาก กรธ.ส่วนใหญ่มีอายุมาก บางคนก็มีโรคประจำตัว อีกทั้งต้องใช้เวลาประชุมนาน จึงจัดเจ้าหน้าที่พยาบาลมาคอยบริการและให้คำปรึกษา ซึ่งพบว่ามี กรธ.ทยอยใช้บริการตรวจความดันก่อนเข้าประชุมหลายราย,ช่วงเช้าที่รัฐสภา มีการประชุมคณะกรรมาธิการขับเคลื่อนการปฏิรูปประเทศด้านการเมือง สภาขับเคลื่อนการปฏิรูปประเทศ (สปท.) โดยนายเสรี สุวรรณภานนท์ ประธาน กมธ.ขับเคลื่อนการปฏิรูปประเทศด้านการเมือง แถลงว่า ที่ประชุมหารือเรื่องที่มาของนายกรัฐมนตรี โดยเสียงส่วนใหญ่เห็นพ้องไปในทางเดียวกันว่าที่มานายกฯต้องมาจาก ส.ส.เป็นผู้ลงมติเลือก ซึ่งจะเป็น ส.ส.หรือไม่เป็น ส.ส.ก็ได้ แต่หากเป็นกรณีนายกฯคนนอกที่ไม่ได้มาจาก ส.ส. ต้องมีเสียง ส.ส.สนับสนุน 3 ใน 5 ของจำนวน ส.ส.ทั้งหมด เพื่อเปิดช่องหาทางออกให้ประเทศในภาวะวิกฤติ ป้องกันการฉีกรัฐธรรมนูญในยามที่หาทางออกไม่ได้ บางครั้งต้องยอมรับเรื่องนายกฯคนนอก เพราะถึงอย่างไรก็มาจากความเห็นชอบจากสภาฯ ถือว่ามาจากประชาชนเช่นกัน แต่เป็นการเลือกตั้งทางอ้อม ไม่ใช่ทางตรง,นายเสรีกล่าวอีกว่า ที่ประชุมยังหารือถึงมาตรการแก้ปัญหาการทุจริตเลือกตั้ง โดยเห็นตรงกันว่า การแก้ปัญหาซื้อเสียงต้องมีบทลงโทษรุนแรงกับทุกฝ่ายที่มีส่วนร่วมทุจริต เช่น นายทุน ส.ส. หัวคะแนนรวมถึงคนซื้อเสียงด้วย การลงโทษต้องไม่มีการรอลงอาญา เช่น จำคุก 20-30 ปี การถูกตัดสิทธิการเมืองตลอดชีวิต เพื่อให้เกิดความเกรงกลัวต่อกฎหมาย หากพบว่ามีกรรมการบริหารพรรคร่วมรู้เห็นทุจริตหรือซื้อเสียง ต้องถูกยุบพรรคด้วย,นายสมพงษ์ สระกวี กมธ.ขับเคลื่อนการปฏิรูปประเทศด้านการเมือง กล่าวว่า กมธ.เห็นไปในแนวทางเดียวกันถึงที่มาของนายกฯว่า หากมาจาก ส.ส.ให้ใช้เสียงรับรองไม่ต่ำกว่าครึ่งของจำนวน ส.ส.ทั้งหมด แต่หากเป็นกรณีนายกฯคนนอกต้องมีเสียงสนับสนุนไม่ต่ำกว่า 75 เปอร์เซ็นต์ เพื่อวางเงื่อนไขให้เกิดนายกฯคนนอกได้ยาก และต้องเป็นกรณีจำเป็นที่ทุกพรรค การเมืองเห็นพ้องต้องกันจริงๆเท่านั้น รวมทั้งเพิ่มเติมเงื่อนไขด้วยว่า หาก ส.ส.ไม่สามารถตกลงเลือกตัว นายกฯได้ภายใน 30 วันหลังจากเปิดประชุมสภาผู้แทนราษฎร ให้ยุบสภาแล้วจัดการเลือกตั้งใหม่ ซึ่งที่ประชุมได้วิเคราะห์กันว่า กรณีนายกฯคนนอกคงเกิดขึ้นลำบาก เพราะพรรคขนาดใหญ่ พรรคขนาดกลางต้องให้ความยินยอมด้วย หากพรรคใหญ่และพรรคกลางไม่เล่นด้วย โอกาสมีนายกฯคนนอกจะเกิดขึ้นไม่ได้ อย่างไรก็ตามยังไม่มีข้อสรุป ต้องนำไปหารือฝ่ายต่างๆ เช่น กรธ. ให้เกิดความชัดเจนก่อน,ด้านนายประยุทธ เพชรคุณ รองโฆษกสำนักงานอัยการสูงสุด กล่าวว่า ตั้งแต่รัฐธรรมนูญปี 2540 เป็นต้นมา ระบบการบริหารสำนักงานอัยการสูงสุดเป็นอิสระเหมือนศาล ฉะนั้นร่างรัฐธรรมนูญฉบับใหม่ สำนักงานอัยการสูงสุดยังคงอยากดำรงความเป็นอิสระไว้ เช่นเดียวกับองค์กรตุลาการ ส่วนที่ ร.ต.ต.พงษ์นิวัฒน์ ยุทธภัณฑ์บริภาร อัยการสูงสุด มีหนังสือถึงนายมีชัย ฤชุพันธุ์ ประธาน กรธ. เพื่อให้แยกหมวดหมู่และบทบัญญัติให้ชัดเจน ทั้งหมวดหนึ่งว่าด้วยตุลาการ จะเขียนถึงศาลยุติธรรม ศาลทหาร ศาลปกครอง ศาลรัฐธรรมนูญ หมวดสองว่าด้วยคณะรัฐมนตรี จะเขียนถึงนายกรัฐมนตรี รัฐมนตรี หมวดสามว่าด้วยองค์กรอิสระจะเขียนถึง ป.ป.ช. สำนักงานคณะกรรมการสิทธิมนุษยชนแห่งชาติ สำนักงานคณะกรรมการการเลือกตั้ง และสำนักงานอัยการสูงสุด มีความหมายต้อง การให้แยกเป็นหมวดหมู่ให้ชัดเจน หากอัยการต้องอยู่ภายใต้อำนาจบริหาร อาจมีการแทรกแซงองค์กรได้,เมื่อเวลา 10.00 น.ที่กระทรวงกลาโหม พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม กล่าวถึงกรณี คสช.ทำความเห็นและข้อเสนอแนะ 10 ข้อเกี่ยวกับร่างรัฐธรรมนูญไปยังนายมีชัย ฤชุพันธุ์ ประธาน กรธ. โดยมีประเด็นเสนอให้ทหารมีสิทธิแสดงความคิดเห็นทางการเมืองเหมือนประชาชนทั่วไป ว่า ทหารก็มีสิทธิเหมือนประชาชนทั่วไปเพียงแต่ใส่เครื่องแบบ ในทางการเมืองทหารคือประชาชน ส่วนข้อกังวลว่าอาจขัดต่อ พ.ร.บ.ระเบียบข้าราชการทหารมาตรา 82 ที่ให้ข้าราชการวางตัวเป็นกลางทาง การเมืองนั้น เพราะทหารมีระเบียบวินัย และมีอาวุธอยู่ในมือ อาจไปสนับสนุนกลุ่มการเมืองได้ คิดว่าคงไม่เป็นเช่นนั้น ทหารยังอยู่ในกรอบ ระเบียบวินัยก็คือระเบียบวินัย แต่แนวทางด้านการเมืองต้องแยกจากกัน เรื่องระเบียบวินัยของทหารนั้นชัดเจน และทหารต้องวางตัวเป็นกลาง การจะไปสนับสนุนกลุ่มการเมืองคงเป็นไปไม่ได้,พล.อ.ประวิตรกล่าวว่า ขอดูความชัดเจนของรัฐธรรมนูญก่อน ยังพูดอะไรไม่ได้ตอนนี้ ขอให้เป็นไปตามธรรมชาติ อย่าไปดูว่าลำเอียง เราจะทำอย่างไรเพื่อไม่ให้กลับไปเป็นอย่างเดิม ถ้านายมีชัยเขียนในร่างรัฐธรรมนูญอย่างไรให้ทางการเมืองไม่มีทางตันได้ ก็แล้วแต่นายมีชัย คสช.ไม่มีอะไรเป็นพิเศษ เพียงแต่ไม่อยากให้เกิดทางตัน เพราะถ้าไม่มีกฎหมายรองรับก็เกิดความขัดแย้งกันอีก ถ้าไม่มีทางตันมันก็เดินไปได้ ไม่ได้ห่วงว่าหน้าตารัฐธรรมนูญจะออกมาอย่างไร เพราะต้องทำประชามติ อย่าไปกังวลมาก เกินไป เมื่อถามถึงอำนาจ ส.ว.ที่ถกเถียงกันในขณะนี้ พล.อ.ประวิตรตอบว่า อย่าเพิ่งมาพูดตอนนี้เลย จะกลายเป็นว่าตนวิจารณ์ทางการเมือง ทั้งหมดนี้ เป็นความคิดเห็นส่วนตัว หากประชาชนต้องการอย่างไรเราก็ต้องทำตามนั้น,รองนายกฯยังกล่าวถึงการดูแลรักษาความปลอดภัยประชาชนในช่วงเทศกาล ว่า ฝ่ายความมั่นคงประชุมเตรียมการไว้หมดแล้ว ทราบดีว่าเป็นช่วงเทศกาล ทั้งงานปั่นเพื่อพ่อ งานลอยกระทง เทศกาลปีใหม่ งานด้านการข่าวก็พยายามลงให้ลึกทุกพื้นที่ เมื่อถามถึงความเคลื่อนไหวทางภาคอีสาน พล.อ.ประวิตรตอบว่า ได้รับรายงานแล้ว สั่งให้หน่วยข่าวลงพื้นที่หาข่าวพบว่ามีความเคลื่อนไหวของกลุ่มมวลชนจริง ได้เชิญตัวบางส่วนมาพูดคุยทำความเข้าใจแล้ว และกำลังติดตามพฤติกรรมอีกหลายคน จะทยอยเชิญตัวมาพูดคุย ทั้งหมดพบว่ามีแผนจะมาก่อความวุ่นวาย จึงเห็นได้ว่ายังมีความไม่เรียบร้อย และมีความขัดแย้ง แค่คิดจะก่อความวุ่นวายก็แย่แล้ว แต่นี่ออกมาเดินเป็นขบวนการ สื่อมวลชนต้องช่วยกัน บ้านเมืองจะได้สงบ,อีกด้าน ที่ศูนย์บริการประชาชน ฝั่ง ก.พ.เครือข่าย คณาจารย์ผู้ห่วงใยศิษย์ที่ถูกคุมขัง นำโดยนายอนุสรณ์ อุณโณ คณบดีคณะสังคมวิทยาและมานุษยวิทยา มหาวิทยาลัยธรรมศาสตร์ พร้อมคณาจารย์จำนวนหนึ่ง ยื่นแถลงการณ์กลุ่มถึง พล.อ.ประยุทธ์ จันทร์โอชา นายกฯและหัวหน้า คสช. เรื่องมหาวิทยาลัยไม่ใช่ ค่ายทหาร ประเทศไทยไม่ใช่ค่ายกักกัน โดยแถลงการณ์ฉบับดังกล่าว มีกลุ่มคณาจารย์และนักวิชาการอิสระลงชื่อสนับสนุน 323 รายชื่อ อาทิ นายเกษียร เตชะพีระ นายวรเจตน์ ภาคีรัตน์ นางนวลน้อย ตรีรัตน์ เป็นต้น,นายอนุสรณ์กล่าวว่า กรณีที่เจ้าหน้าที่ตำรวจตั้งข้อหากลุ่มคณาจารย์ ที่ร่วมออกแถลงการณ์ มหา-วิทยาลัยไม่ใช่ค่ายทหาร ถือเป็นการละเมิดสิทธิเสรีภาพ และคุกคาม ขอให้ คสช. หยุดข่มขู่คุกคามอาจารย์ที่แสดงความเห็นทางการเมืองด้วยความบริสุทธิ์ใจ หยุดสั่งห้ามนักศึกษา ประชาชนที่จัดกิจกรรมทางการเมือง และหยุดแทรกแซงการเรียนการสอนในมหาวิทยาลัย ให้มีแนวทางตามที่ คสช.ต้องการ ที่ผ่านมากลุ่มคณาจารย์ที่เรียกร้องการปล่อยตัวนักศึกษา และแสดงความเห็นทางการเมือง ยังคงถูกคุกคามต่อเนื่อง ขณะที่ คสช.สั่งให้บรรจุเนื้อหายกย่องเชิดชูทหารในวิชาหน้าที่พลเมือง ซึ่งขัดกับหลักสิทธิและเสรีภาพโดยสิ้นเชิง,นายอนุสรณ์กล่าวว่า การปฏิบัติต่อประชาชนไทย ด้วยการปลูกฝังอุดมการณ์หรือความเชื่อหนึ่ง ด้วยวิธีการปิดหู ปิดตา มีแต่จะนำมาซึ่งความขัดแย้ง ไม่สามารถนำสังคมไทยไปสู่ความเสมอภาค เสรีภาพ ประชาธิปไตย ความเป็นธรรม และสันติสุขได้ ยืนยันว่าการเคลื่อนไหวนี้ไม่ได้สนับสนุนพรรคการเมืองใด หากการชี้ชวนเพื่อให้สาธารณะเห็นว่า ปัญหาที่เรากำลังเผชิญคืออะไร เพื่อแสวงหาทางออกร่วมกันอย่างรอบด้าน ไม่ใช่การสร้างความสับสนวุ่นวาย ตรงข้ามจะช่วยแก้โจทย์ที่เผชิญ โดยอาศัยความเห็นจากทุกฝ่ายที่มีส่วนได้ส่วนเสีย,ที่กระทรวงกลาโหม พล.อ.ประวิตร วงษ์สุวรรณ รองนายกฯและ รมว.กลาโหม ให้สัมภาษณ์ก่อนนายเกล็น เดวีล์ เอกอัครราชทูตสหรัฐอเมริกาประจำประเทศไทย เข้าพบว่า รัฐบาล และ คสช.ไม่มีเรื่องใดต้องชี้แจงเป็นพิเศษ การดำเนินการของรัฐบาลที่ผ่านมาทางสหรัฐอเมริการับทราบหมดแล้ว แต่ต้องดูว่าเขาจะคุยอะไรกับเราในเรื่องใดบ้าง,หากถามเรื่องความมั่นคงก็พร้อมจะตอบ ทางสหรัฐอเมริกายังคงต้องการให้ไทยกลับเป็นประชาธิปไตยโดยเร็ว ตนเห็นว่าเราเป็นประชาธิปไตยอยู่แล้ว เพราะโรดแม็ปเราก็เดินมาไกล ทุกอย่างต้องมีการเลือกตั้ง ส่วนกรณีที่ไทยส่งผู้ลี้ภัยชาวจีน 2 คนกลับไปยังประเทศจีน ได้ชี้แจงต่อยูเอ็นเอชซีอาร์แล้วว่าทำทุกอย่างตามหลักสิทธิมนุษยชน ถ้าต่อไปในอนาคตหากจับกรณีแบบนี้ได้อีก จะสอบถามยูเอ็นเอชซีอาร์ก่อนทุกครั้ง ซึ่งยูเอ็นเอชซีอาร์ก็เข้าใจดี เราได้ตกลงกันว่าจากนี้มีอะไรเกิดขึ้นในกรณีแบบนี้ จะสอบถามยูเอ็นเอชซีอาร์ก่อนทุกครั้ง,ต่อมานายเกล็น เดวีล์ เอกอัครราชทูตสหรัฐอเมริกาประจำประเทศไทย กล่าวภายหลังเข้าพบ พล.อ.ประวิตร ว่า สหรัฐอเมริการู้สึกผิดหวังเป็นอย่างยิ่งกับกรณีที่ทางการไทยส่งผู้ลี้ภัยชาวจีน 2 คนกลับไปยังประเทศจีน เป็นเรื่องที่ไม่น่าจะเกิดขึ้น เพราะมีความเป็นไปได้สูงว่าผู้ลี้ภัยทั้ง 2 คนอาจถูกดำเนินคดีหรือไม่ก็ถูกทรมาน สำหรับเรื่องทะเลจีนใต้สหรัฐฯถือเป็นเรื่องสำคัญ จึงอยากให้ประเทศในภูมิภาคอาเซียนรวมถึงประเทศไทยเป็นผู้นำเพื่อให้จีนปฏิบัติตามพันธกรณี และหวังว่าทางจีนคงไม่เพิ่มกำลังทหารไปทางเกาะ และหวังว่าจะไม่สร้างเกาะเพิ่ม อยากให้ทุกฝ่ายรวมถึงจีนร่วมกันแก้ไขปัญหาอย่างสันติ,เมื่อถามถึงความสัมพันธ์ทางการทหารระหว่างไทยกับสหรัฐฯ นายเกล็นตอบว่า เรามีความสัมพันธ์มานานกว่า 60 ปี หวังว่าความสัมพันธ์ของ 2 ประเทศจะคงดำเนินต่อไปได้ ส่วนการฝึกร่วมคอบร้าโกลด์ ยังคงเกิดขึ้นแน่นอน เป็นการฝึกแบบพหุภาคีร่วมกันหลายประเทศจึงถือเป็นโอกาสที่ดีที่ได้ร่วมกันฝึกทั้งยั้งเป็นโอกาสที่ดีที่จะช่วยเหลือปัญหาด้านต่างๆ เช่น ปัญหาภัยพิบัติ การช่วยเหลือด้านมนุษยธรรม เมื่อถามว่ารู้สึกปลอดภัยไหมที่มาทำหน้าที่ในประเทศไทย นายเกล็นตอบว่า รู้สึกปลอดภัยมาก,ผู้สื่อข่าวรายงานความเคลื่อนไหวของ น.ส.ยิ่งลักษณ์ ชินวัตร อดีตนายกรัฐมนตรี ว่า มีการอ้างอิงหนังสือเชิญจากรัฐสภายุโรป ถึง น.ส.ยิ่งลักษณ์ ให้ไปแลกเปลี่ยนความคิดเห็นเกี่ยวกับสถานการณ์ในประเทศไทย ณ กรุงบรัสเซลส์ ประเทศเบลเยียม หรือเมืองสตราสบูร์ก ประเทศฝรั่งเศส โดยหนังสือระบุว่า รัฐสภายุโรปติดตามพัฒนาการทางการเมืองของไทยด้วยความกังวลอย่างใกล้ชิด เหตุการณ์ตั้งแต่รัฐประหารเป็นต้นมา น่ากังวลเป็นอย่างยิ่ง จนถึงขณะนี้ยังไม่มีฝ่ายนิติบัญญัติที่มาจากการเลือกตั้ง และคงเป็นเช่นนี้ต่อไปจนถึงกลางปี 2560 เป็นอย่างน้อย จึงเห็นว่าช่วงเวลาของความขาดเสถียรภาพคงมีอยู่ต่อไป แผนการดำเนินงานของรัฐบาลปัจจุบันในการร่างรัฐธรรมนูญก็ล้มเหลวอย่างสิ้นเชิง เพราะร่างรัฐธรรมนูญถูกปฏิเสธโดยสภาปฏิรูปแห่งชาติ (สปช.) ซึ่งเป็นสภาที่ทหารเป็นผู้แต่งตั้งขึ้นมาเอง นอกจากนี้เรายังมีความกังวลต่อกรณีที่ท่านถูกถอดถอนออกจากการเป็นนายกรัฐมนตรีย้อนหลัง และการที่ท่านถูกดำเนินคดีในศาลฎีกาด้วย ทางรัฐสภายุโรปยืนหยัดอย่างหนักแน่นในระบอบประชาธิปไตย และการส่งเสริมคุณค่าของประชาธิปไตย,ขณะที่คนใกล้ชิด น.ส.ยิ่งลักษณ์เปิดเผยว่า รัฐสภายุโรปกำลังรอการตอบรับจาก น.ส.ยิ่งลักษณ์ แต่ยังไม่ทราบว่า คสช.จะอนุญาตให้ไปหรือไม่ หากได้รับอนุญาตจาก คสช.จะนัดวันเวลาที่ชัดเจนกันอีกครั้ง โดยคาดว่า น.ส.ยิ่งลักษณ์จะเดินทางไปที่กรุงบรัสเซลส์,ขณะที่ พล.อ.ไพบูลย์ คุ้มฉายา รมว.ยุติธรรม และหัวหน้าฝ่ายกฎหมายและกระบวนการยุติธรรม คสช. กล่าวถึงกรณีดังกล่าวว่า ยังไม่ทราบเรื่อง น.ส.ยิ่งลักษณ์อยู่ในรายชื่อที่ต้องขออนุญาต คสช. ถ้าจะเดินทางออกนอกประเทศ หากทำหนังสือขอมา หัวหน้า คสช.จะเป็นผู้พิจารณาว่าจะอนุมัติหรือไม่ นอกจากนี้ น.ส.ยิ่งลักษณ์ยังอยู่ในเงื่อนไขของศาลฎีกาแผนกคดีอาญาของผู้ดำรงตำแหน่งทางการเมือง ในคดีรับจำนำข้าวด้วยเช่นกัน เมื่อถามว่า หาก น.ส.ยิ่งลักษณ์ตอบรับคำเชิญ แต่ คสช. ไม่อนุญาตก็ไม่สามารถเดินทางออกนอกประเทศได้ พล.อ.ไพบูลย์ตอบว่า ใช่ ตามหลักการถ้าไม่อนุญาตก็ไปไม่ได้ เช่นเดียวกันหากศาลฎีกาฯไม่อนุญาตก็ไปไม่ได้ ตนพูดอะไรไม่ได้ เรื่องนี้ต้องถามเลขาธิการ คสช. และต้องรอให้มีการทำหนังสือขออนุญาตมาเสียก่อน,วันเดียวกัน เวลา 10.00 น. ที่โรงแรมรอยัล ออร์คิด เชอราตัน พระเจ้าหลานเธอ พระองค์เจ้า พัชรกิติยาภา องค์ที่ปรึกษากิตติมศักดิ์ ทรงมีพระ ราชดำรัสเปิดการประชุมเชิงปฏิบัติการและนิทรรศการระหว่างประเทศ เพื่อผลักดันแนวปฏิบัติสหประชาชาติว่าด้วยการพัฒนาทางเลือกสู่การปฏิบัติ โดยมี พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) พล.อ.ไพบูลย์ คุ้มฉายา รมว.ยุติธรรม ผู้อำนวยการบริหารสำนักงานป้องกันยาเสพติดและปราบปรามอาชญากรรมแห่งสหประชาชาติ (ยูเอ็นโอดีซี) ผู้เชี่ยวชาญจากประเทศสมาชิกสหประชาชาติที่สนใจในการพัฒนาทางเลือก ผู้แทนองค์กรระหว่างประเทศ องค์กรภาคประชาชน 250 คน ร่วมย้ำร่าง รธน.สอดคล้องบริบทประเทศ,โดย พล.อ.ประยุทธ์กล่าวว่า การพัฒนาทางเลือกเป็นอีกรูปแบบหนึ่งของการพัฒนาชุมชน มีจุดมุ่งหมายให้เกิดการพัฒนาอย่างยั่งยืน เคารพในสิทธิผู้อื่น และคำนึงหลักสิทธิมนุษยชนขั้นพื้นฐาน การเปลี่ยนแปลงทางสังคมจากยุคโลกาภิวัตน์ทำให้เกิดการเชื่อมโยง และเจริญเติบโตแบบก้าวกระโดด เกิดความท้าทาย ปัญหาต่างๆมีความซับซ้อนมากขึ้น ทั้งความเหลื่อมล้ำทางรายได้ โอกาสการเข้าถึงทรัพยากร ผู้ด้อยโอกาสไม่สามารถเข้าถึงบริการสาธารณสุข การศึกษา และความคุ้มครองทางสังคมได้อย่างทั่วถึง ประชาชนยังมีปัญหาเชิงคุณภาพทั้งสุขภาพ การเรียนรู้ คุณธรรม และจริยธรรม ถดถอย ลงในสังคมไทย การแพร่ระบาดยาเสพติดในหมู่เด็กและเยาวชนทวีความรุนแรงขึ้น เป็นปัญหาสำคัญในการพัฒนาประเทศ,นายกฯกล่าวว่า รัฐบาลให้ความสำคัญกับการสร้างโอกาส การเข้าถึงแหล่งทรัพยากรอย่างเท่าเทียมกัน ขณะนี้กำลังเดินหน้าวางรากฐานการพัฒนาปฏิรูปประเทศรอบด้าน ร่างรัฐธรรมนูญใหม่ให้สอดคล้องกับบริบทประเทศ เปิดโอกาสการมีส่วนร่วม ยึดแนวคิดคนเป็นศูนย์กลาง น้อมนำหลักปรัชญาเศรษฐกิจพอเพียงของพระบาทสมเด็จ พระเจ้าอยู่หัว ที่ตั้งอยู่บนพื้นฐานทางสายกลาง ขณะที่ ความเหลื่อมล้ำทำให้คนดิ้นรนเพื่อดำรงชีพ เป็นสาเหตุที่ทำให้คนหันหน้าเข้าหายาเสพติด อาชญากรรมยาเสพติด อาชญากรรมข้ามชาติ และอาชญากรรมเศรษฐกิจ,ต่อมาเวลา 14.10 น. ที่ห้องเพลนารี ฮอลล์ ศูนย์การประชุมแห่งชาติสิริกิติ์ พล.อ.ประยุทธ์ จันทร์โอชา นายกฯ และหัวหน้า คสช. เป็นประธานและกล่าวปาฐกถาเปิดงานสัมมนา อนาคตไทย ก้าวไกลด้วยคลัสเตอร์ โดยมีนางอรรชกา สีบุญเรือง รมว. อุตสาหกรรม นางหิรัญญา สุจินัย เลขาธิการคณะกรรมการส่งเสริมการลงทุน (บีโอไอ) และนักลงทุนต่างชาติเข้าร่วม โดย พล.อ.ประยุทธ์กล่าวว่า อย่า มาระแวงตน ผลประโยชน์ที่เกิดขึ้นจะกลับไปสู่ประชาชนอย่างเท่าเทียม ข้าราชการ เอกชน ต้องปรับตัวทำงานเชิงรุก ประเทศไทยมีเท่านี้จะแยกจังหวัดเพิ่มอีกคงไม่ได้ ยิ่งแยกก็ยิ่งแย่ รัฐบาลวางระยะแรกไว้ก่อนจะส่งให้รัฐบาลในวันหน้า หามาตรการรักษาความมีเสถียรภาพ ใครมาเป็นรัฐบาลก็ต้องทำ นี่คือสิ่งที่ตนให้คำรับรองไว้ อย่าไปคิดว่าตนจะอยู่หรือไม่อยู่,นายกฯกล่าวอีกว่า ต้องมีการเปลี่ยนแปลง ถ้าเข้ามาแล้วไม่มีการเปลี่ยนแปลงในทางที่ดีขึ้นก็อย่ามาเลย ไม่ได้อยากเป็นใหญ่ หลายคนอยากจะมีอำนาจ แต่ตนไม่อยากมี แต่อยากมีอำนาจเปลี่ยนแปลงให้ทุกอย่างมันดีขึ้น เพื่อประชาชน 70 ล้านคนโตไปพร้อมกัน ถ้ายิ่งรัฐบาลไม่มีธรรมาภิบาล ไม่โปร่งใส ยิ่งทำให้ประชาชนขัดแย้ง เหลื่อมล้ำ เศรษฐกิจและการเมืองต้องแข็งแกร่งไปด้วยกัน แม้ตนเป็น คสช.ก็ดูซิว่ากำลังทำอะไรอยู่ ทำเหมือนที่คนอื่นทำไหมในโลกใบนี้ จะดีไม่ดีไม่ทราบ แต่ในโลกใบนี้รับรองไม่มีใครทำแบบนี้ ทำเพื่อคนไทย,พล.อ.ประยุทธ์กล่าวว่า อีกเรื่องที่เป็นห่วงคือ ความมั่นคง หลายประเทศมหาอำนาจเป็นห่วงเรื่องนี้ แต่ต้องไม่ตื่นตระหนก เพียงแต่เฝ้าระวังให้กับประชาชนก็จะเป็นกำแพงที่แข็งแกร่ง รับผิดชอบร่วมกัน พยายามที่สุดที่จะนำประเทศสู่ประชาธิปไตยที่มั่นคง แข็งแรงเหมือนทุกประเทศ ผ่านความยากลำบากตรงนี้ให้ได้ ตนจะได้มีศักดิ์ศรีได้ในโลกใบนี้ ยืนยันว่าจะไม่ให้ การเมืองหรืออะไรมาเป็นอุปสรรค รวมถึงเรื่องผลประโยชน์ การทุจริต อย่าไปเสียเงินให้หากไปเสียที่ไหนบอกตนมา เรื่องการทุจริตกฎหมายเขาทำกันอยู่แล้ว ไม่ต้องไปยุ่ง วันนี้ขอให้มองที่หัวใจ ไม่ได้ทำเพื่อใครแต่ทำเพื่อทุกคน และเพื่อนก็มีทั้งดีและไม่ดี เราก็คบกันในสิ่งที่ดี ไม่ใช่ต้องเกลียดกันจนตายไปทุกเรื่องหรือเห็นหน้าก็เกลียดแล้ว มันไม่ใช่,นายกฯกล่าวว่า การขับเคลื่อนนโยบายมาตรการต่างๆต้องผลักดันให้เร็ว ถ้าสงสัยถามได้ทั้งข้าราชการ รัฐมนตรี บีโอไอ ถามตนได้ แต่ส่วนใหญ่ถามผ่านสื่อ แต่ถ้าสื่อไม่ถามก็ไม่ใช่สื่อ คนสัมภาษณ์ถ้าไม่ตอบ ก็ไม่ใช่คนถูกสัมภาษณ์ แต่ต้องระมัดระวังสิ่งที่จะเป็นผลกระทบ พยายามที่สุดแล้วจะไม่ให้กระทบใคร จะเดินหน้า แต่ก็หาว่าชกมวยอยู่นั่นแหละ พอพูดอะไรไปวันรุ่งขึ้นก็มีคนมาบอกว่าไม่ใช่ ทั้งที่ยังไม่ได้เริ่มทำอะไรเลย วันนี้ต้องถูกกฎหมายทั้งหมด ถ้ามีอะไรเล็ดรอดไปให้มาบอก เพราะไม่มีของ คสช. ไม่มีของตน บอกมาจะลงโทษหมดทุกเรื่อง การเป็นประชาธิปไตยก็ใช่ หากบอกว่าเป็นสิ่งที่ดีที่สุดในโลกนี้ เพียงแต่เราจะทำอย่างไรให้คนที่เข้ามาบริหารราชการแผ่นดินมีธรรมาภิบาลมีคุณธรรม จริยธรรม โปร่งใส รับผิดชอบต่อประชาชนทุกคนได้ประโยชน์เท่าเทียม อยู่ภายใต้กฎหมายเดียวกัน ไม่เคยคิดเข้าข้างใคร เพราะต้องถือกฎหมาย ถ้าไม่เคารพกระบวนการยุติธรรมบิดเบือน แล้วจะเอาอะไรมาอยู่ด้วยกันได้ ไม่ได้หรอก อย่าเอาความไม่ชอบส่วนตัวมาเป็นอารมณ์ อย่าเอามาทำให้สังคมส่วนใหญ่ไม่ชอบตามกันหมด ต้องแสวงหาจุดร่วม ส่วนที่เห็นต่างไว้คุยกันทีหลัง,เมื่อเวลา 10.00 น. ที่อาคารเฉลิมพระเกียรติฯ รพ.พระมงกุฎเกล้า พล.อ.เปรม ติณสูลานนท์ ประธานองคมนตรีและรัฐบุรุษ เป็นประธานองค์ปาฐก เทิดพระเกียรติ สมเด็จพระเทพรัตนราชสุดาฯ สยามบรม ราชกุมารี เฉลิมพระชนมพรรษา 5 รอบ ในหัวข้อ แทนคุณแผ่นดิน เนื่องในวันสถาปนา รพ.พระมงกุฎ เกล้าครบรอบปีที่ 63 ทั้งนี้ พล.อ.เปรมกล่าวตอนหนึ่งว่า อยากให้ใช้คำว่าตอบแทนบุญคุณแผ่นดินมากกว่าแทนคุณแผ่นดิน แต่การใช้คำไหนก็ไม่สำคัญอยู่ที่การกระทำคือ การประพฤติปฏิบัติตนเป็นคนดี เป็นสถาบันที่ดี เป็นตัวอย่างที่ดีทำความดีให้แผ่นดิน ฉะนั้นการตอบแทนบุญคุณแผ่นดินจึงมีความหมายกว้างขวาง ลึกซึ้ง ยิ่งใหญ่ เป็นประโยชน์ต่อชาติบ้านเมืองให้มีความเจริญก้าวหน้า สงบสุข คนในชาติมีความรักสามัคคียั่งยืน มีคนไม่ดีน้อยกว่าคนดี,พล.อ.เปรมกล่าวว่า การตอบแทนบุญคุณแผ่นดินจะต้องยึดปฏิบัติคือ 1.จงรักภักดีต่อชาติ ศาสนาพระมหากษัตริย์ 2.ซื่อสัตย์ เสียสละ จงรักภักดี 3.ผู้บังคับบัญชาต้องเป็นตัวอย่างที่ดีให้กับผู้ใต้บังคับบัญชา 4. คนเป็นนายคน ต้องมีความเมตตาเป็นธรรมมีแต่ให้ 5. ขจัดความยากจนเพราะความยากจนเป็นอุปสรรคในการพัฒนาประเทศ 6. ยึดตามพระบรมราโชวาทและพระราชดำรัสของพระบาทสมเด็จ พระเจ้าอยู่หัว 7.ทำงานให้คุ้มค่าคุ้มเวลาโดยยึดแนวทางความสะดวก เรียบง่ายและประหยัด เพราะกองทัพบกไม่ได้ร่ำรวยต้องใช้งบประมาณให้เกิดประโยชน์สูงสุด ซึ่งจะทำให้เราเป็นคนดี ไม่โกงเอาเปรียบตั้งอยู่บนความเป็นธรรมโปร่งใส ถ้าทุกคนปฏิบัติตามนี้ประเทศจะมีแต่คนดีเบียดคนไม่ดีตกเวที,พล.อ.เปรม กล่าวว่า สมเด็จพระเทพรัตนราช สุดาฯ เป็นแบบอย่างที่ดีในเรื่อง ตอบแทนบุญคุณแผ่นดิน เพราะทรงเรียนรู้จดจำซึมซับปฏิบัติตามสมเด็จย่าฯ พระบาทสมเด็จพระเจ้าอยู่หัว สมเด็จพระนางเจ้าพระบรมราชินีนาถ จนมีความรู้ความเชี่ยวชาญนำไปใช้ในที่ต่างๆทำทุกอย่างไม่เคยบ่นว่า เหนื่อย ท้อแท้ ยิ่งรู้ว่าต้องช่วยเหลือคนยากจน ท่านทรงแนะนำในสิ่งที่ปฏิบัติได้ ในการเสด็จทรงงานในถิ่นทุรกันดารพื้นที่เข้าถึงยากลำบาก พระองค์รู้ในพระทัยดีว่าในเมืองมีคนดูแลแล้ว แต่คนอยู่ในถิ่นทุรกันดารหาคนดูแลยาก ดังนั้น เราจะตอบแทนบุญคุณแผ่นดินได้ต้องตระหนักถึง 1. คุณค่าของชีวิตมนุษย์ 2. การให้บริการถือผู้ป่วยเป็นดุจญาติของเรา 3. ปฏิบัติกับผู้ป่วยด้วยความซื่อสัตย์สุจริต 4. บริการด้านฉุกเฉินตามหลักมนุษยธรรม 5.ไม่ถือโอกาสตักตวงประโยชน์ทำสิ่งผิดกฎหมาย,ที่รัฐสภา นายพรเพชร วิชิตชลชัย ประธานสนช.กล่าวถึงกรณีนายวิลาศ จันทรพิทักษ์ อดีต ส.ส.พรรคประชาธิปัตย์ ระบุว่ามีการวิ่งเต้นโยกย้ายข้าราชการรัฐสภาว่า การวิ่งเต้นเป็นธรรมดาแต่หลังจากนางสายทิพย์ เชาวลิตถวิล ได้รับการแต่งตั้งเป็นเลขาธิการสภาฯแล้วทุกอย่างเรียบร้อย ส่วนที่มีการพาดพิงว่า ตนเอื้อประโยชน์ให้ผู้รับเหมาก่อสร้างอาคารรัฐสภาใหม่นั้น ยืนยันว่าตนไม่มีอำนาจสั่งการใดๆไม่เคยพูดเอื้อประโยชน์ให้ผู้รับเหมา เป็นการพูดตามหลักการและรักษาผลประโยชน์ของประเทศ ส่วนประเด็นเรื่องค่าโง่นั้น ตนไม่ใช่คนโง่ เพราะตลอด 35 ปี ที่เป็นผู้พิพากษามาทำงานด้วยความซื่อสัตย์ ส่วนการก่อสร้างรัฐสภาล่าช้าจนต้องต่อสัญญาขยายเวลาออกไปก็เป็นหน้าที่ของเลขาธิการสภาฯที่ต้องไปตกลงกัน เมื่อยินยอมให้ต่อสัญญาคงไม่มีการเรียกร้องค่าเสียหายใดๆ,นางสายทิพย์ เชาวลิตถวิล รองเลขาธิการสภาฯรักษาราชการแทนเลขาธิการสภาฯและนายภาคภูมิ ศรีชำนิ กรรมการผู้จัดการบริษัทชิโนไทยเอ็นจีเนียริ่ง แอนด์ คอนสตรัตคชั่น จำกัด (มหาชน) ได้ร่วมลงนามขยายเวลาการก่อสร้างอาคารรัฐสภาแห่งใหม่ให้กับผู้รับจ้างออกไปอีก 387 วัน จากนั้นนายโชติจุฑา อาจสอน กรรมการบริหารกลุ่มบริษัทที่ปรึกษาโครงการก่อสร้างอาคารัฐสภาแห่งใหม่ กล่าวว่า การขอขยายเวลาเกิดจากปัญหาการส่งมอบพื้นที่ไม่เป็นไปตามกำหนด ปัญหาการจัดหาที่ทิ้งดินซึ่งถือเป็นอุปสรรค ทั้งนี้การก่อสร้างคืบหน้าไปกว่า 15 เปอร์เซ็นต์ ซึ่งจากการประเมินของทีมที่ปรึกษาฯอาจต้องขอขยายเวลาออกไปอีก 2 ครั้ง และหากไม่มีอุปสรรคน่าจะสร้างเสร็จประมาณต้นปี 2561
หลังฝ่ายการเมืองดาหน้าออกมาวิพากษ์วิจารณ์ประเด็นร้อนทางการเมืองต่อเนื่อง ล่าสุด พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม เผยว่า รายงานการข่าวกองทัพพบการเคลื่อนไหวมวลชนในพื้นที่ภาคอีสาน ที่ทำเป็นขบวนการเตรียมแผน
ข่าวหน้า1,ข่าวการเมือง,ประวิตร วงษ์สุวรรณ,บิ๊กป้อม,รายงานการข่าว,การเคลื่อนไหวมวลชน,พื้นที่ภาคอีสาน,ทำเป็นขบวนการ,เตรียมแผนก่อความวุ่นวาย,อีสานเตรียมก่อหวอด,การข่าว,ข่าว,ไทยรัฐออนไลน์,หนังสือพิมพ์ไทยรัฐ,ไทยรัฐ